# Rebeca Torró Soler

Rebeca Torró Soler (Ontinyent, 1981) és una política i advocada valenciana.
Ha sigut consellera de Política Territorial, Obres Públiques i Mobilitat de la Generalitat Valenciana de 2022 a 2023 en el govern presidit per Ximo Puig i síndica-portaveu del Partit Socialista del País Valencià (PSPV-PSOE) a les Corts Valencianes en la XI Legislatura. El desembre de 2023 fou nomenada secretària d'Estat d'Indústria.

## Biografia

Llicenciada en Dret per la Universitat de València el 2006, inicia la seua trajectòria política com a regidora del PSPV-PSOE a Ontinyent l'any 2007, aconseguint entrar al govern municipal l'any 2011 amb l'alcalde Jorge Rodríguez. L'abril de 2016 és nomenada Directora General d'Habitatge, Rehabilitació i Regeneració Urbana de la Generalitat Valenciana amb el primer govern del també socialista Ximo Puig, però abandonà el càrrec dos anys després per a ocupar l'escó a la Diputació de València que el seu company ontinyentí Jorge Rodríguez es va veure obligat a abandonar a causa de l'esclat de l'escàndol de corrupció Cas Alqueria. Torró va ocupar el càrrec de Vicepresidenta segona i Diputada d'Hisenda de la Diputació de València de juliol de 2018 fins al final de legislatura un any després.
Amb la sortida de Jorge Rodríguez, tant de les responsabilitats a la Diputació com de la militància al PSPV, Torró va ser requerida pel seu partit per liderar la llista electoral a la capital de la Vall d'Albaida a les eleccions municipals de 2019 per tal d'enfrontar-se a la nova candidatura organitzada per l'antic líder socialista La Vall ens uneix, però va optar per no encapçalar ni aparèixer a llocs d’eixida de candidatura local del PSPV, llista que no va arribat a tindre cap representant. Rodríguez va guanyar els comicis amb majoria absoluta i revalidà l'alcaldia.
El president de la Generalitat Valenciana Ximo Puig li va encomanar ocupar el càrrec de Secretària Autonòmica d'Economia Sostenible, Sectors Productius, Comerç i Consum el juliol de 2019 fins que va ser ascendida com a Consellera de Política Territorial, Obres Públiques i Mobilitat al maig de 2022 per tal de substituir a Arcadi España.
A les eleccions a les Corts Valencianes de 2023 va resultar diputada per València però la pèrdua de suports dels partits signants de l'acord del Botànic que conformaven el govern fins al moment va dur al seu partit a l'oposició. Torró va ser elegida síndica-portaveu del grup socialista a les Corts.

## Referències

* 1 2 NTC, À Punt. «Miguel Mínguez, Rebeca Torró, Josefina Bueno i Raquel Tamarit, les noves cares del Consell», 14-05-2022. [Consulta: 15 maig 2022].
* ↑ «Torró i Espanya seran els nous secretaris d'Indústria i Política Territorial de l'estat espanyol». [Consulta: 5 desembre 2023].
* ↑ S.L, EDICIONES PLAZA. «Rebeca Torró toma posesión como nueva diputada provincial» (en castellà). [Consulta: 15 maig 2022].
* ↑ Ontinyent, Informativos Radio. «El PSPV demana a Rebeca Torró que siga la candidata del PSPV a l’alcaldia d’Ontinyent» (en espanyol europeu), 14-03-2022. [Consulta: 15 maig 2022].
* ↑ Cuquerella, Toni. «Rebeca Torró s'acomiada de l'Ajuntament d'Ontinyent després de la legislatura "més dolça i més amarga"» (en castellà). Arxivat de l'original el 2022-09-25. [Consulta: 15 maig 2022].
* ↑ Valenciana, Actualitat. «Rebeca Torró será la síndica del PSPV-PSOE en Les Corts» (en castellà), 06-07-2023. [Consulta: 24 agost 2023].